Hei, denne artikkelen er over ett år gammel og kan inneholde utdatert informasjon

(Dagbladet): En drosjekunde gikk amok på sjåføren da det oppsto problemer med betalingen da han skulle av i Rosenborggata i 07.40-tida søndag morgen. En kvinnelig forbipasserende prøvde på et modig forsøk på å stoppe det voldelige angrepet.

- Hun prøvde å hjelpe, men ble mishandlet på det groveste. Mannen kom ut av bilen, slo henne og tok kvelertak på henne før han gikk inn i bilen igjen. Der tok han kvelertak på sjåføren, som først ikke klarte å komme seg ut, har et øyenvitne forklart til Dagbladet.

Løslatt dagen etterpå Kvinnen som ble overfalt hadde blod i ansiktet og var ifølge øyenvitnet bevisstløs da politiet ankom stedet.

I tillegg gikk mannen løs på en politimann som kom til stedet.

ANGREP: Her går mannen løs på drosjesjåføren inne i bilen. Foto: DAGBLADET-TIPSER Vis mer

Men dagen etter det rabiate angrepet, i går, ble mannen løslatt etter å ha avgitt forklaring, får Dagbladet bekreftet fra etterforskningsavsnittet ved Grønland politistasjon.

Ytterligere detaljer må komme fra etterforskeren som har saken, som foreløpig ikke er tilgjengelig, opplyser en tjenestemann ved etterforskningsavsnittet.

- Naive - Dette forteller igjen hvor naive vi er. Om ikke vold mot offentlig tjenestemann, i dette tilfellet politiet, skal få større konsekvenser enn et lite opphold på glattcelle, er det noe galt. I tillegg angrep han en drosjesjåfør, en kvinne og deretter politiet. Det blir det motsatte av forebygging når man ikke slår ned hardere, mener Frps justispolitiske talsmann, Per Sandberg, til Dagbladet.

- Her burde det minst være snakk om varetekt, og aller helst hurtigarbeid med tiltale og dom, mener Sandberg.



SKADD: Den blodige kvinnen ble fraktet bort i ambulanse etter overfallet. Vis mer